Diari Oficial de la Generalitat Valenciana


Sumari del DOGV 3840, del 20-09-2000 (2000/7513)

ACORD de 27 de juliol de 2000, de la Junta de Govern de la Universitat Politècnica de València, pel qual s'aprova el text refós del Reglament de la Junta de Govern d'aquesta universitat.
------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/a/2000/07/27/(2)/dof/vci/html**

### Dades del document

Número de DOGV
:   3840

Data del DOGV
:   20-09-2000

Secció del DOGV
:   I. DISPOSICIONS GENERALS

Número del document
:   2000/7513


Data del document
:   27-07-2000

Organisme emissor
:   Universitat Politècnica de València

Tipus de document
:   Acord

Descriptors 

:   * legislació
    * reglament intern
    * universitat

ACORD de 27 de juliol de 2000, de la Junta de Govern de la Universitat Politècnica de València, pel qual s'aprova el text refós del Reglament de la Junta de Govern d'aquesta universitat. [2000/S7513]
  
Antecedents
  
Els Estatuts de la Universitat Politècnica de València aprovats per Decret número 146/1985, del Consell de la Generalitat Valenciana, configuren la Junta de Govern com a l'òrgan col·legiat ordinari per al govern de la Universitat, amb les competències que li atribueix la Llei de Reforma Universitària, la composició i les funcions de les quals queden detallades en els articles 35 i 36 dels esmentats Estatuts.
  
La Junta de Govern, en la sessió del 21 i 22 de juny de 1986 va establir unes normes provisionals per al seu funcionament. Posteriorment, en sessió del 21 i 22 de juliol de 1986 va establir una comissió encarregada de desenvolupar un reglament propi. En compliment d'aquest mandat es va elaborar aquest reglament, que consta de quatre capítols, trenta-un articles, i una disposició final.
  
Exposició de motius de l'adequació del reglament
  
El Reglament de la Junta de Govern de la Universitat Politècnica de València s'aprova en 1988, d'acord amb aleshores la recent Llei de Reforma Universitària de 1983, i amb el paràmetre legislatiu i procedimental marcat en aquest moment, regit amb caràcter general per la Llei de Procediment Administratiu de 1958.
  
La publicació i entrada en vigor de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, preveu l'evolució marcada per un concepte d'administració sotmesa a la llei i al Dret, dirigit a servir els interessos dels ciutadans i sota la demanda d'un marc jurídic homogeni i fluid en la seua activitat.
  
Com a novetat ja inclou l'aportació de l'avanç de les mesures tècniques que invoquen l'adaptació permanent de l'administració al ritme de les innovacions tecnològiques, sense perjudici de les degudes garanties.
  
Així, la present modificació que esdevé en text refós del Reglament, està motivada per l'adequació del funcionament dels òrgans col·legiats de la Universitat a l'esmentada Llei de Règim Jurídic de l'Administració Pública i del Procediment Administratiu Comú.
  
La modificació del Reglament de la Junta de Govern ve afectada fonamentalment en el capítol III «La convocatòria i desenvolupament de les sessions de la Junta de Govern», adaptada a l'entorn descrit, sense perjudici que la pròpia experiència de l'òrgan en el seu àmbit d'actuació determinen la seua evolució i adaptació posteriors dins del marc legal vigent.
  
Capítol I
  
Normes generals
  
Article 1
  
La Junta de Govern és l'òrgan ordinari de govern de la Universitat. La composició i funcions són les detallades en els articles 35 i 36 dels Estatuts de la Universitat Politècnica de València.
  
Article 2
  
La Junta de Govern podrà actuar en ple o per delegació. Quan actue per delegació, aquesta haurà de ser expressa per a cada cas, i no podrà recaure en persones alienes a la Junta, o en comissions en què participe alguna persona aliena a la Junta. No podrà ser delegada la facultat decisòria derivada de les seues competències.
  
Article 3
  
A les sessions de la Junta de Govern, o de les comissions per aquesta delegades, sols podran tenir accés:
  
- els seus respectius membres.
  
- les persones a qui expressament invite el rector o qui, en la seua absència, actue com a president.
  
- les persones la presència de les quals la sol·liciten almenys un 20% dels membres de la Junta de Govern.
  
Els assistents invitats no podran exercir vot.
  
Article 4
  
Les decisions de la Junta de Govern podran materialitzar-se com a acords o com a propostes. Els acords de la Junta de Govern esgoten la via administrativa.
  
Les propostes de la Junta de Govern no vincularan al rector ni a cap altre òrgan, col·legiat o unipersonal, en l'exercici de les seues funcions.
  
Article 5
  
Correspon al rector l'execució dels acords de la Junta de Govern. Correspondrà al secretari general fer públics els acords i propostes de la Junta de Govern.
  
Article 6
  
L'assistència a les sessions de la Junta de Govern, i de les seues comissions, serà obligatòria per als seus membres. Tota absència haurà de justificar-se per escrit i, llevat de la impossibilitat manifesta, amb anterioritat a la sessió en què es produesca. Les absències injustificades, en nombre superior a tres en un any, donaran lloc a un advertiment privat, per part del rector. La reiteració de les absències injustificades, en nombre superior a sis en un any serà causa suficient perquè el rector procedisca a l'adopció de mesures disciplinàries més severes, o a formular proposta de revocació, si es tracta d'un membre electe. L'assistència d'un suplent no eximeix de l'obligatorietat de justificar la inassistència del titular.
  
Capítol II
  
De la designació dels membres de la Junta de Govern
  
Article 7
  
Seran membres nats de la Junta de Govern, per raó del seu càrrec:
  
a. El rector
  
b. Els vicerrectors
  
c. El secretari general
  
d. El gerent
  
e. Els directors dels centres docents
  
Seran membres electes de la Junta de Govern, en representació dels seus respectius col·lectius:
  
f. Un nombre de directors de Departament, elegits pels seus pars, igual al nombre dels membres del grup e.
  
g. Un professor de cada centre, membre de la respectiva Junta de Centre.
  
h. Un nombre d'alumnes igual a la meitat del conjunt dels membres dels grups e, f, i g, i de tal forma que quede garantida la representació de tots els centres, i dels tres cicles.
  
i. Un director d'institut, elegit pels seus pars.
  
j. Tres representants del personal d'administració.
  
k. Tres representants d'entre el personal de serveis, i models de la Facultat de Belles Arts.
  
l. Dos representants del conjunt de personal tècnic d'instituts, laboratoris, Biblioteca, Servei d'Informàtica, i serveis anàlegs de la Universitat.
  
m. Dos representants del conjunt d'investigadors i ajudants.
  
Article 8
  
Cadascun dels grups e al m, definits en l'article anterior, comptarà amb un coordinador, que serà elegit pels seus pars, la funció del qual serà la presidència del seu col·lectiu en totes les designacions que li encomane la Junta de Govern.
  
Article 9
  
Cadascun dels membres del grup e tindrà com a suplent respectiu al subdirector designat a l'efecte, segons el que estableix l'article 65.2 dels Estatuts.
  
Per a l'elecció dels membres corresponents als grups f i i, així com per a la dels seus respectius suplents, el coordinador de cada grup haurà de convocar, en el termini màxim de quinze dies, al seu corresponent col·lectiu perquè aquest procedesca, mitjançant votació, a la designació dels seus representants.
  
Article 10
  
L'elecció dels membres corresponents al grup g, així com la dels seus respectius suplents, serà realitzada en la forma que preveja el reglament de cada centre, i serà elegible qualsevol professor membre de la seua junta. Aquesta elecció es realitzarà amb la convocatòria prèvia del director de cada centre.
  
Article 11
  
La composició del grup h, així com la forma d'elecció dels seus integrants, serà la següent:
  
El delegat d'alumnes de la Universitat Politècnica de València, elegit segons el procediment establit en el Reglament de la Delegació d'Alumnes de la Universitat Politècnica de València. En la seua absència serà substituït pel vicedelegat d'alumnes de la Universitat Politècnica de València.
  
Un alumne en representació de l'alumnat de cada centre, elegit, així com el seu suplent, segons determinen les normes de la Delegació d'Alumnes d'aquest centre.
  
Un alumne de tercer cicle elegit, així com el seu respectiu suplent, per la totalitat dels alumnes de tercer cicle matriculats en la Universitat Politècnica de València.
  
La resta de representants de l'alumnat, fins al nombre total previst en l'article 7, seran proposats pel ple de la Delegació d'Alumnes de la Universitat Politècnica de València, segons el procediment previst en el seu reglament, amb el procediment dels quals definiran les suplències corresponents.
  
Les funcions de coordinació previstes en l'article 8, així com la resolució de qualsevol incidència o qüestió relacionada amb la representació de l'alumnat en la Junta de Govern en les comissions, correspondrà al ple de la Delegació d'Alumnes de la Universitat Politècnica, per mitjà del delegat d'Alumnes de la Universitat Politècnica de València.
  
Article 12
  
L'elecció dels membres corresponents als grups j, k, 1, i m, i els seus respectius suplents, es realitzarà, respectivament, per i d'entre la totalitat dels components de cadascun dels grups c, e, f, i d del Claustre Universitari. En aquesta elecció se seguirà anàleg procediment al detallat en el segon paràgraf de l'article 9.
  
Article 13
  
La Junta de Govern renovarà la composició dels seus membres electes cada dos anys, amb l'excepció dels membres del grup h, que es renovaran anualment.
  
Capítol III
  
De la convocatòria i desenvolupament de les sessions
  
de la Junta de Govern
  
Article 14
  
Les sessions de la Junta de Govern podran ser ordinàries o extraordinàries. Les sessions ordinàries es convocaran almenys una vegada cada trimestre.
  
Article 15
  
La convocatòria i la formulació de l'ordre del dia són competències del rector. El secretari general de la Universitat efectuarà la convocatòria de les sessions de la Junta de Govern per ordre del rector i realitzarà les citacions als membres d'aquesta en les quals haurà de constar l'ordre del dia i la data, hora i lloc de celebració de les sessions.
  
Les citacions es duran a cap mitjançant notificació personal per carta o notificació en suport informàtic amb les garanties de la seua recepció. En ambdós casos els membres de la Junta de Govern hauran de rebre la convocatòria amb una antelació mínima de quaranta-vuit hores.
  
Les notificacions personals per carta es cursaran als centres en què estiga adscrit, matriculat o assignat cada membre de la Junta de Govern a la dependència de la Universitat que aquest sol·licite.
  
La informació sobre els temes que figuren en l'ordre del dia estarà a disposició dels membres en igual termini.
  
De convocar-se la sessió fora del període lectiu previst en el calendari escolar, la convocatòria cursada als alumnes haurà, a més, de notificar-se als seus respectius domicilis particulars.
  
Quan la convocatòria es realitze a petició d'un 20% o més dels membres de la Junta de Govern, segons estableix l'article 37 dels Estatuts, la data d'aquesta convocatòria haurà d'estar compresa en els 20 dies següents al de la recepció de la sol·licitud.
  
Qualsevol dels membres de la Junta de Govern podrà sol·licitar la inclusió d'un punt en l'ordre del dia. En tal cas aquest punt haurà de ser inclòs en la primera sessió que es convoque a partir de la data de recepció de la seua sol·licitud formulada amb la suficient antelació.
  
Article 16 (eliminat)
  
Article 17
  
Per a la vàlida constitució de la Junta de Govern, a efectes de la celebració de sessions, deliberacions i presa d'acords, es requerirà la presència del president i secretari o, si s'escau, de qui el substituesca, i la de la meitat, almenys, dels seus membres
  
De no aconseguir-se aquest quòrum, i a menys que en la notificació s'haguera convocat la sessió en única convocatòria, la Junta de Govern podrà constituir-se en segona convocatòria amb la presència de la tercera part dels seus membres.
  
Article 18
  
Les sessions de la Junta de Govern seran presidides pel rector, assistit per una Mesa integrada pels vicerrectors, el secretari general, i el gerent. En cas d'absència del rector, la sessió serà presidida pel vicerrector en qui delegue.
  
La Mesa interpretarà aquest reglament, o el suplirà en casos d'omissió. També decidirà sobre l'alteració de l'ordre dels punts de l'ordre del dia, sobre l'ordenació dels debats, i sobre qualsevol altra qüestió que li sotmeta el rector.
  
El secretari general alçarà acta de les sessions, en la forma que l'article 25 detalla. En cas d'absència, actuarà de secretari el membre de la Mesa que designe el president.
  
Article 19
  
El president dirigirà i ordenarà els debats. D'acord amb la Mesa, fixarà la duració de les intervencions de cada torn, i el nombre d'aquests. Transcorregut el temps concedit per a cada intervenció, el president, després d'invitar a concloure aquesta per dues vegades, podrà retirar l'ús de la paraula a l'intervinent.
  
Tots els membres de la Junta de Govern tenen dret a usar de la paraula almenys en una intervenció per cada punt de l'ordre del dia, i no podran ser interromputs mentre estiguen en l'ús de la paraula llevat pel president, per a reclamar-los a l'ordre, o per a advertir-los de l'expiració del temps concedit.
  
D'estimar-ho procedent, el president podrà concedir torns de resposta per al·lusions, d'una duració màxima d'un minut.
  
Article 20
  
En cas de prolongar-se la sessió per temps excessiu, el president, d'acord amb la Mesa, podrà optar per interrompre-la o per suspendre-la. D'optar per la interrupció, haurà de fixar en el propi acte el dia i hora en què es reprenga la sessió, cosa que haurà de produir-se necessàriament dins dels dos dies hàbils següents, i tots els membres es donaran per notificats. En el cas de suspendre-la, seran vàlids tots els acords presos fins a aquest moment i necessàriament s'haurà d'incloure en l'ordre del dia de la pròxima sessió que es convoque, els punts que hagueren quedat pendents de tractar.
  
Article 21
  
Els acords seran adoptats per majoria de vots.
  
També podran adoptar-se acords per assentiment davant una proposta. L'assentiment serà apreciat pel president i requerirà que cap membre de la Junta sol·licite la votació.
  
Article 22
  
Les votacions podran ser a mà alçada o secretes. La votació serà secreta sempre que afecte a persones concretes, o quan ho sol·licite algun dels membres de la Junta de Govern.
  
Article 23
  
No s'admetrà la delegació de vot, ni el vot anticipat, ni el vot per correu.
  
Article 24
  
No podran ser objecte de deliberació o acord cap assumpte que no figure inclòs en l'ordre del dia llevat que estiguen presents tots els membres de l'òrgan col·legiat i siga declarada la urgència de l'assumpte pel vot favorable de la majoria.
  
Article 25
  
Actes:
  
1. De cada sessió que celebre la Junta de Govern el secretari alçarà acta, la qual especificarà necessàriament als assistents, l'ordre del dia de la reunió, les circumstàncies del lloc i temps en què s'ha celebrat, els punts principals de les deliberacions, així com el contingut dels acords adoptats.
  
2. En l'acta figurarà, la sol·licitud dels respectius membres de la Junta de Govern, el vot contrari a l'acord adoptat, la seua abstenció i els motius que la justifiquen o el sentit del seu vot favorable. Així mateix, qualsevol membre té dret a sol·licitar la transcripció íntegra de la seua intervenció o proposta, sempre que aporte el text que es corresponga fidelment amb la seua intervenció, i així constarà en l'acta o s'unirà còpia a aquesta.
  
3. Quan els membres de l'òrgan voten en contra o s'abstinguen, quedaran exempts de la responsabilitat que, si s'escau, puga derivar-se dels acords.
  
4. Les actes s'aprovaran en la mateixa o en la següent sessió, i el secretari podrà, no obstant, emetre certificat sobre els acords específics que s'hagen adoptat, sense perjudici de la ulterior aprovació de l'acta.
  
Article 26
  
La custòdia de les actes de la Junta de Govern compet al secretari general, qui donarà publicitat als seus acords i propostes, permetrà la consulta d'aquestes als membres de la Junta de Govern, i expedirà els certificats dels seus acords sempre que li siguen recaptades per qui acrediten la titularitat d'un interés legítim.
  
Capítol IV
  
Normes complementàries
  
Article 27
  
Les comissions delegades per la Junta de Govern, en virtut del que estableix l'article 2 d'aquest reglament comptaran amb un president i un secretari, els quals els nomenarà la Junta de Govern a la vegada que la comissió. El rector si assisteix a alguna sessió d'una d'aquestes comissions hi actuarà necessàriament de president. De pertànyer el secretari general, a alguna comissió, hi actuarà de secretari.
  
Article 28
  
La Comissió Econòmica establida en l'article 37.30 dels Estatuts tindrà la composició següent:
  
a. El rector, el gerent, i el secretari general.
  
b. Tres directors de centre, elegits pels seus pars de tal forma que quede garantida la representació de centres del campus de Vera, i de fora d'aquest, d'escoles universitàries i de facultats o escoles tècniques superiors.
  
c. Tres directors de departament, elegits pels seus pars, i haurà de quedar garantida la representació de departaments estesos sobre gran nombre de centre i sobre reduït nombre d'aquests.
  
d. Dos alumnes, dels quals un d'aquests haurà de ser el delegat d'alumnes de la Universitat Politècnica de València, i l'altre proposat pel ple de la Delegació d'Alumnes, segons preveja el seu reglament, de tal forma que quede garantida la presència d'un alumne del campus de Vera i d'un de fora d'aquest.
  
e. Un representant del Personal d'Administració i Serveis, proposat conjuntament pel Comité d'Empresa i la Junta de Personal d'Administració i Serveis.
  
Article 29
  
El desenvolupament de les sessions del Consell Docent, Consell d'Investigació, Comissió de Cultura, Comissió d'Esports, Comissió Econòmica, Comissió d'Informàtica, així com de qualsevol altra comissió delegada d'aquestes i de la Junta de Govern, es produirà en forma semblant a l'exposada en els articles 15 a 25 d'aquest Reglament i, si hi manca, serà d'acord amb el que estableix la Llei de Règim Jurídic de les Administracions Públiques i del Procediment Administratiu Comú.
  
Article 30
  
La proposta de reforma d'aquest reglament podrà sorgir a iniciativa del rector o d'una quarta part dels membres de la Junta de Govern.
  
Article 31
  
Las propostes de reforma hauran de comptar amb una exposició de motius, i amb una estructura articulada. Rebuda la proposta, s'obrirà un termini mínim de deu dies per a la presentació d'esmenes, després de la comunicació d'aquesta a tots els membres de la Junta de Govern.
  
Transcorregut aquest termini, el tema serà sotmés a la Junta de Govern en la primera sessió ordinària que se celebre. Per a l'aprovació de la reforma proposada, o la de qualsevol de les seues esmenes, es requerirà la majoria absoluta dels membres de la Junta.
  
De no aprovar-se la reforma, no podrà presentar-se altra proposta similar fins a un termini transcorregut d'un any.
  
Disposició derogatòria
  
Queden derogades totes les disposicions de la Universitat Politècnica de València que s'oposen al que estableix aquest reglament.
  
Disposició final
  
Aquest reglament entrarà en vigor l'endemà de la Junta de Govern en què siga aprovat.


Còpia Permalink ELI